CELEX: 32010R0239
Language: lt
Date: 2010-03-22 00:00:00
Title: 2010 m. kovo 22 d. Komisijos reglamentas (ES) Nr. 239/2010, kuriuo iš dalies keičiamas Reglamentas (EB) Nr. 318/2007, nustatantis gyvūnų sveikatos reikalavimus tam tikriems į Bendriją įvežamiems paukščiams ir jų karantino sąlygas (Tekstas svarbus EEE)

23.3.2010   
            
            
               LT
            
            
               Europos Sąjungos oficialusis leidinys
            
            
               L 75/18
            
         KOMISIJOS REGLAMENTAS (ES) Nr. 239/2010
   2010 m. kovo 22 d.
   kuriuo iš dalies keičiamas Reglamentas (EB) Nr. 318/2007, nustatantis gyvūnų sveikatos reikalavimus tam tikriems į Bendriją įvežamiems paukščiams ir jų karantino sąlygas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 10 straipsnio 3 dalies antrą pastraipą ir 10 straipsnio 4 dalies antrą pastraipą,
   atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (2), ypač į jos 18 straipsnio 1 dalies ketvirtą įtrauką,
   kadangi:
   
               (1)
            
            
               Direktyvoje 91/496/EEB nustatyti karantino reikalavimai, taikomi iš trečiųjų šalių importuojamiems gyviems gyvūnams, įskaitant bendruosius reikalavimus, kurių turi laikytis Sąjungoje esantys karantino centrai. Tos direktyvos B priede nustatyti tokiems centrams tvirtinti taikomi bendrieji reikalavimai.
            
         
               (2)
            
            
               Direktyvos 91/496/EEB, iš dalies pakeistos 2008 m. liepos 15 d. Tarybos direktyva 2008/73/EB, supaprastinančia veterinarijos ir zootechnikos sričių informacijos atnaujinimo ir skelbimo taisykles (3), 10 straipsnio 4 dalies b punkte nustatyta supaprastinta patvirtintų karantino centrų, kuriuose laikomi gyvi gyvūnai, jei juos pagal Sąjungos teisės aktus reikia laikyti karantine ar izoliuoti, sąrašo sudarymo ir skelbimo tvarka. Pagal minėtą naują tvarką, kuri taikoma nuo 2010 m. sausio 1 d., patvirtintų karantino centrų, atitinkančių tos direktyvos B priede nustatytus bendruosius reikalavimus, sąrašo sudarymas yra nebe Komisijos, o valstybių narių kompetencija.
            
         
               (3)
            
            
               Komisijos reglamente (EB) Nr. 318/2007 (4) nustatyti importuojamų į Sąjungą tam tikrų paukščių, išskyrus naminius paukščius, gyvūnų sveikatos reikalavimai. To reglamento 6 straipsnyje nustatyta, kad patvirtintos karantino patalpos ir centrai turi atitikti to reglamento IV priede nustatytus minimalius reikalavimus. Be to, minėto reglamento V priede pateikiamas patvirtintų karantino patalpų ir centrų sąrašas.
            
         
               (4)
            
            
               Siekiant supaprastinti Sąjungos teisės aktus būtina iš dalies pakeisti Reglamento (EB) Nr. 318/2007 6 straipsnį ir panaikinti V priedą, kad būtų galima atsižvelgti į naują karantino patalpų ir centrų patvirtinimo ir jų sąrašo sudarymo tvarką, numatytą Direktyvoje 91/496/EEB, iš dalies pakeistoje Direktyva 2008/73/EB. Kai kurios valstybės narės jau pradėjo sudarinėti patvirtintų karantino centrų sąrašus, kad galėtų perkelti Direktyvos 91/496/EEB 10 straipsnio 4 dalies b punkto nuostatas. Todėl siekiant Bendrijos teisės aktų aiškumo yra tikslinga, kad Reglamento (EB) Nr. 318/2007 pakeitimai būtų taikomi nuo tos pačios datos, kaip ir Direktyva 91/496/EEB.
            
         
               (5)
            
            
               Todėl Reglamentą (EB) Nr. 318/2007 reikėtų atitinkamai iš dalies pakeisti.
            
         
               (6)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 318/2007 iš dalies keičiamas taip:
   
               1.
            
            
               6 straipsnis pakeičiamas taip:
               „6 straipsnis
               Patvirtintos karantino patalpos ir centrai
               Patvirtintos karantino patalpos ir centrai turi atitikti IV priede nustatytus minimalius reikalavimus.
               Kiekviena valstybė narė rengia ir nuolat atnaujina patvirtintų karantino patalpų ir centrų bei jų patvirtinimo numerių sąrašą ir sudaro sąlygas su juo susipažinti Komisijai, kitoms valstybėms narėms bei visuomenei.“
            
         
               2.
            
            
               V priedas panaikinamas.
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2010 m. sausio 1 d.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2010 m. kovo 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 268, 1991 9 24, p. 56.
   
      (2)  OL L 268, 1992 9 14, p. 54.
   
      (3)  OL L 219, 2008 8 14, p. 40.
   
      (4)  OL L 84, 2007 3 24, p. 7.